ROZHODNUTIE POLITICKÉHO A BEZPEČNOSTNÉHO VÝBORU ATALANTA/2/2009
z 21. apríla 2009
o prijatí príspevkov tretích štátov na vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)
(2009/356/SZBP)
POLITICKÝ A BEZPEČNOSTNÝ VÝBOR,
so zreteľom na Zmluvu o Európskej únii, a najmä na jej článok 25 tretí pododsek,
so zreteľom na jednotnú akciu Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1) (Atalanta), a najmä jej článok 10 ods. 2 o účasti tretích štátov,
keďže:
(1)
Veliteľ operácie EÚ viedol 17. novembra 2008, 16. decembra 2008 a 19. marca 2009 konferencie o vytvorení ozbrojených síl a doplnení stavov.
(2)
Na základe odporúčaní veliteľa operácie EÚ a Vojenského výboru EÚ (VVEÚ) o príspevku Nórska by sa tento príspevok mal prijať.
(3)
V súlade s článkom 6 Protokolu o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na vypracovaní a vykonávaní rozhodnutí a akcií Európskej únie, ktoré majú dôsledky v oblasti obrany,
ROZHODOL TAKTO:
Článok 1
Príspevky tretích štátov
V nadväznosti na konferencie o vytvorení ozbrojených síl a doplnení stavov sa prijíma príspevok Nórska na vojenskú operáciu EÚ na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta).
Článok 2
Nadobudnutie účinnosti
Toto rozhodnutie nadobúda účinnosť dňom jeho prijatia.
V Bruseli 21. apríla 2009